《万佛阁后有中官王振祠》
明代·黎民表

西土威仪众，东隅地位高。桑田供一瞬，沙界摄繊毫。

海若驱群象，神山涌钜鳌。云容积苍莽，天籁起刁骚。

黄竹伤前事，缁林庇此曹。雍门何用怆，送目藉香醪。

作者简介：明广东从化人，字惟敬，号瑶石山人。黎贯子。黄佐弟子。以诗名，与王道行、石星、朱多煃、赵用贤称“续五子”。亦工书画。嘉靖举人。选入内阁，为制敕房中书舍人，出为南京兵部车驾员外郎。万历中官至河南布政司参议。有《瑶石山人稿》、《养生杂录》、《谕后语录》。